Esbé Koster se moordenaar gevonnisEsbé Koster. Foto: Verskaf Die jong man wat erken het dat hy Esbé Koster (50), ŉ sekretaresse van ŉ skool in Brits in Noordwes, koelbloedig vermoor het, is Dinsdag in die hooggeregshof in Pretoria gevonnis. Regter Bert Bam het die 18-jarige man, wie se naam nie bekendgemaak word nie aangesien hy minderjarig was ten tyde van die misdaad, tot 15 jaar tronkstraf gevonnis op aanklag van moord, 10 jaar tronkstraf vir roof met verswarende omstandighede, 10 jaar vir ontvoering, vyf jaar vir die onwettige besit van ŉ vuurwapen, drie jaar vir die onwettige besit van ammunisie en nog 10 jaar vir diefstal van ŉ vuurwapen. Die vonnisse vir ontvoering, onwettige besit van ŉ vuurwapen, onwettige besit van ammunisie en diefstal sal gelyklopend met dié vir die ander twee aanklagte uitgedien word. Hy sal dus effektief 25 jaar tronkstraf uitdien. Koster se familie was in die hof toe die vonnisuitspraak gelewer is. Jan Koster, Esbé se man, het ná afloop van die hofverrigtinge aan Maroela Media gesê geen vonnis sal ooit sy vrou kan terugbring nie, maar die familie is wel tevrede met die vonnis. Maroela Media het vroeër berig Koster, die destydse sekretaresse van die Rabboni Christian School, se liggaam is op 22 November 2016 langs die Ou Lethlabile-pad naby Brits gevind. Sy is in haar kop geskiet. Twee leerders van die skool, toe onderskeidelik 16 en 17 jaar oud, is die dag ná die moord by die skool in hegtenis geneem. Die tweede beskuldigde in die saak het skuld op al die aanklagte teen hom ontken. Die twee beskuldigdes se sake is gevolglik van mekaar geskei en beskuldigde nommer twee sal 18 tot 22 Junie in die hooggeregshof verhoor word. Hou Maroela Media dop vir meer.